CELEX: C2005/155/58
Language: hu
Date: 2005-06-25 00:00:00
Title: T-178/05. sz. ügy: Nagy-Britannia és Észak-Írország Egyesült Királysága által az Európai Közösségek Bizottsága ellen 2005. május 5-én benyújtott kereset

25.6.2005   
            
            
               HU
            
            
               Az Európai Unió Hivatalos Lapja
            
            
               C 155/30
            
         Nagy-Britannia és Észak-Írország Egyesült Királysága által az Európai Közösségek Bizottsága ellen 2005. május 5-én benyújtott kereset
   (T-178/05. sz. ügy)
   (2005/C 155/58)
   Az eljárás nyelve: angol
   Nagy-Britannia és Észak-Írország Egyesült Királysága (képviseli: C. Jackson, meghatalmazotti minőségben, segítője: M. Hoskins barrister) 2005. május 5-én keresetet nyújtott be az Európai Közösségek Elsőfokú Bíróságához az Európai Közösségek Bizottsága ellen.
   A felperes keresetében azt kéri, hogy az Elsőfokú Bíróság:
   
               —
            
            
               egyesítse a jelen kérelmet az Egyesült Királyság által 2005. április 11-én benyújtott kérelemmel, amelyben a módosított nemzeti kiosztási terv vizsgálatára vonatkozó, 2005. február 1-jei bizottsági elutasító levél megsemmisítését kéri az EK 230. cikk alapján;
            
         
               —
            
            
               semmisítse meg az Egyesült Királyság által a 2003/87/EK európai parlamenti és tanácsi irányelvnek megfelelően bejelentett, az üvegházhatású gázok kibocsátási egységei nemzeti kiosztási tervére vonatkozó módosító javaslatról szóló, 2005. április 12-i C(2005) 1081 sz. végleges bizottsági határozatot;
            
         
               —
            
            
               kötelezze a Bizottságot a költségek viselésére.
            
         Jogalapok és fontosabb érvek:
   Az Egyesült Királyság 2004. április 30-án az üvegházhatást okozó gázok kibocsátási egységei Közösségen belüli kereskedelmi rendszerének létrehozásáról és a 96/61/EK tanácsi irányelv módosításáról szóló, 2003. október 13-i 2003/87/EK európai parlamenti és tanácsi irányelvnek (1) megfelelően értesítést küldött a Bizottságnak egy ideiglenes nemzeti kiosztási tervről.
   2004. július 7-én a Bizottság meghozta az Egyesült Királyság által bejelentett nemzeti kiosztási tervre vonatkozó C(2004)2515/4. sz. végleges határozatot az irányelv 9. cikke (3) bekezdésének megfelelően.
   Az átmeneti nemzeti kiosztási tervben meghatározott tevékenységek befejezését követően az Egyesült Királyság 2004. november 10-én arról értesítette a Bizottságot, hogy e munka eredményére tekintettel az ideiglenes nemzeti kiosztási tervet módosítani kívánja.
   A megtámadott határozatban a Bizottság azt állapította meg, hogy az Egyesült Királyság által a Bizottságnak bejelentett nemzeti kiosztási terv módosítására 2004. november10-én érkezett és legutóbb 2005. február 18-án naprakésszé tett javaslat, amely a kibocsátási egységek 19,8 millió tonna CO2-vel való növelését tartalmazza, elfogadhatatlan.
   Az Egyesült Királyság arra hivatkozik, hogy az elfogadhatatlanság megállapítása jogilag hibás, ezért megsemmisítendő.
   Az Egyesült Királyság álláspontja szerint a megtámadott határozat az alábbi okok miatt hibás jogilag:
   
               —
            
            
               a nemzeti kiosztási terv világos szóhasználatára tekintettel a Bizottságnak nem volt joga ahhoz, hogy az Egyesült Királyság által bejelentett ideiglenes nemzeti kiosztási tervet véglegesként kezelje;
            
         
               —
            
            
               annak érdekében, hogy az Egyesült Királyság teljesíthesse az irányelvből eredő kötelezettségeit, a Bizottság köteles lett volna az Egyesült Királyságnak a nemzeti kiosztási tervvel kapcsolatban javasolt módosításait a lehető leghamarabb megvizsgálni;
            
         
               —
            
            
               a C(2004)2515/4. sz. végleges bizottsági határozat nem zárhatja ki, és nem korlátozhatja a nyilvánosság észrevételeinek figyelembe vételét, amit az irányelv III. mellékletének 9. pontja és 11. cikkének (1) bekezdése ír elő, illetve a tagállamok számára meg kell hagyni annak lehetőségét, hogy a közvélemény megismerését követően javaslatot tehessenek a szükséges módosításokra;
            
         
               —
            
            
               a C(2004)2515/4. sz. végleges bizottsági határozat 3. cikke bármilyen módosítás Bizottság részére történő bejelentését lehetővé teszi az Egyesült Királyság számára, beleértve az olyan módosításokat is, amelyek növelik a kiosztott kibocsátási egységek mennyiségét.
            
         
      (1)  HL L 275., 2003. 10. 25., 32. o.